Document ID: 32014R1234

Title and Content:
ΚΑΝΟΝΙΣΜΌΣ (ΕΕ) αριθ. 1234/2014 ΤΗΣ ΕΠΙΤΡΟΠΉΣ της 18ης Νοεμβρίου 2014 για την τροποποίηση των παραρτημάτων IIIB, V και VIII του κανονισμού (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου για τις μεταφορές αποβλήτων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου, της 14ης Ιουνίου 2006 για τις μεταφορές αποβλήτων (1), και ιδίως το άρθρο 58 παράγραφος 1, Εκτιμώντας τα ακόλουθα: (1) Στην ενδέκατη συνεδρίαση που πραγματοποιήθηκε στη Γενεύη από τις 28 Απριλίου έως τις 10 Μαΐου 2013, η διάσκεψη των μερών της σύμβασης της Βασιλείας για τον έλεγχο των διασυνοριακών κινήσεων επικίνδυνων αποβλήτων και της επεξεργασίας τους («σύμβαση της Βασιλείας») εξέδωσε την απόφαση ΒC-11/6 για την τροποποίηση του παραρτήματος ΙΧ της σύμβασης της Βασιλείας. Το παράρτημα ΙΧ της σύμβασης της Βασιλείας παρατίθεται στο παράρτημα V μέρος 1 κατάλογος Β του κανονισμού (ΕΚ) αριθ. 1013/2006. Η τροποποίηση, η οποία περιλαμβάνει δύο νέες καταχωρίσεις αποβλήτων, τίθεται σε ισχύ μετά την παρέλευση έξι μηνών από την 26η Νοεμβρίου 2013, σύμφωνα με το άρθρο 18 παράγραφος 2 στοιχείο β) της σύμβασης της Βασιλείας. (2) Οι ροές αποβλήτων που περιγράφονται από τις δύο νέες καταχωρίσεις B3026 και B3027 αντιστοιχούν στις ροές των τριών υπαρχουσών καταχωρίσεων του παραρτήματος ΙΙΙΒ του κανονισμού (ΕΚ) αριθ. 1013/2006. Οι εν λόγω καταχωρίσεις είναι BEU01, BEU02 και BEU03. Η πρώτη και η δεύτερη υποπερίπτωση της καταχώρισης B3026 αντιστοιχούν στις καταχωρίσεις BEU02 και BEU03 αντίστοιχα. Η καταχώριση B3027 αντιστοιχεί στην καταχώριση BEU01. (3) Για να συνεκτιμηθεί η απόφαση ΒC-11/6, οι καταχωρίσεις B3026 και B3027 πρέπει να προστεθούν στο παράρτημα V μέρος 1 κατάλογος Β του κανονισμού (ΕΚ) αριθ. 1013/2006. Ταυτόχρονα, οι καταχωρίσεις BEU01, BEU02 και BEU03 θα πρέπει να απαλειφτούν από το παράρτημα ΙΙΙΒ του κανονισμού (ΕΚ) αριθ. 1013/2006, που περιέχει, σε προσωρινή βάση, μη ταξινομημένα απόβλητα, εν αναμονή της απόφασης για την υπαγωγή τους στα σχετικά παραρτήματα της σύμβασης της Βασιλείας ή της απόφασης του Οργανισμού Οικονομικής Συνεργασίας και Ανάπτυξης. (4) Στην ίδια συνεδρίαση, η διάσκεψη των μερών της σύμβασης της Βασιλείας ενέκρινε με την απόφαση ΒC-11/15 τα τμήματα 1, 2, 4 και 5 του εγγράφου καθοδήγησης για την περιβαλλοντικά ορθή διαχείριση του χρησιμοποιημένου ή στο τέλος του κύκλου ζωής του εξοπλισμού πληροφορικής. Μετά την έγκριση αυτή, θα πρέπει να τροποποιηθεί αναλόγως το παράρτημα VIII του κανονισμού (ΕΚ) αριθ. 1013/2006. (5) Ο κανονισμός (ΕΚ) αριθ. 1013/2006 θα πρέπει, ως εκ τούτου, να τροποποιηθεί αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί σύμφωνα με το άρθρο 39 της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου (2), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα IIIB, V και VIII του κανονισμού (ΕΚ) αριθ. 1013/2006 τροποποιούνται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 26 Μαΐου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Νοεμβρίου 2014.

Classification Labels:
103
100
99

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ"}

EuroVoc IDs (Original): 2825
1158
343

EuroVoc IDs (Expanded): 2825
1158
343

Dataset Source: meu

Split: test